ai4bharat/Pralekha huggingface dataset:
எஃகுத்துறை அமைச்சகம்
நிதியாண்டின் தொடக்கத்திலேயே சாதனை படைத்த தேசிய கனிம வளர்ச்சி கழகம்
மத்திய எஃகு அமைச்சகத்தின் கீழ் இயங்கும் மத்திய பொதுத்துறை நிறுவனமான தேசிய கனிம வளர்ச்சி கழகம் இரும்புத்தாது உற்பத்தியில் முன்னணி வகிக்கிறது.
இந்த நிறுவனம் 2022 23 நிதியாண்டில் தொடக்கத்திலேயே, 3.15 மில்லியன் டன் இரும்பு தாது உற்பத்தி செய்து, 3.12 மில்லியன் விற்பனை செய்து சாதனை படைத்துள்ளது.
இரும்பு தாது உற்பத்தியில் ஏப்ரல் 2021 ஐ காட்டிலும் ஏப்ரல் 2022 இல் 0.6 சதவீதம் அதிகம். விற்பனையில் 0.9 சதவீதம் அதிகம்.
கடந்த நிதியாண்டில் 42 மில்லியன் டன் இரும்பு தாது உற்பத்தியின் மூலம் பெற்ற வலிமயால் எப்போதும் இல்லாத வகையில் இந்த ஏப்ரலில் சாதனை படைத்து உள்ளது.
இதுகுறித்து தேசிய கனிம வளர்ச்சி கழகத்தின் தலைவர் மற்றும் மேலாண்மை இயக்குநர் திரு. சுமித் தேவ் கூறுகையில்,
நிதியாண்டு - 2023 எங்களுக்கு சரியான தொடக்கத்தை அளித்துள்ளது. மேலும் இது நிறுவனத்தின் மூலோபாயத்துடன் இணைந்த எங்கள் குழுவின் கடின உழைப்பின் பிரதிபலிப்பாகும். புதிய தொழில்நுட்பம் மற்றும் டிஜிட்டல் முன்முயற்சிகள் மூலம் எங்கள் விநியோகச் சங்கிலியை வலுப்படுத்துகிறோம் மற்றும் தேசிய கனிம வளர்ச்சி கழகம் தனக்கான எதிர்காலத்தை தயார்படுத்துகிறது. 42 மில்லியன் இரும்புத் தாது உற்பத்தி இலக்கை அடைந்துவிட்டதால், தேசிய கனிம வளர்ச்சி கழகம் எதிர்காலத்தில் 50 மில்லியன் டன் திறன் சுரங்க நிறுவனமாக வளரும் என்று நாங்கள் நம்புகிறோம், என தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1822278
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 192.82 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 192.97 கோடிக்கும் அதிகமான  டோஸ்கள் செலுத்தப்பட்டுள்ளன. 2,44,01,227 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.34 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.04 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் 2,296 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,26,07,177.
இந்தியாவில் கடந்த 24 மணி நேரத்தில் 2,710 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,65,840 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 84.88 கோடி . வாராந்திரத் தொற்று 0.52 சதவீதமாக உள்ளது. தினசரித் தொற்று விகிதம் 0.58 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1828638
சிறப்பு சேவைகள் மற்றும் கட்டுரைகள்
ஊரக மேம்பாட்டு அமைச்சகத்திடம் ஈவுத் தொகையை வழங்கியது ஹட்கோ
மத்திய ஊரக மேம்பாட்டுத் துறை அமைச்சர் திரு நரேந்திர சிங் தோமரிடம், ஹட்கோ நிறுவனத்தின் 2019- 20ஆம் ஆண்டுக்கான இறுதி ஈவுத்தொகையான 97.5 2 கோடி ரூபாய்க்கான காசோலையை அதன் நிறுவனத் திட்ட இயக்குனர் திரு எம். நாகராஜ் வழங்கினார்.
இந்த நிகழ்ச்சியின்போது ஊரக மேம்பாட்டுத் துறை செயலாளர் திரு நரேந்திர நாத் சின்ஹா, ஹட்கோ நிதி இயக்குனர் திரு டி குகன் மற்றும் உயர் அதிகாரிகள் உடனிருந்தனர். 20.7 3 சதவிகித பங்குகளைக் கொண்டுள்ள ஊரக மேம்பாட்டுத்துறை அமைச்சகம், மொத்தம் 128.65 கோடி ரூபாய்க்கான ஈவுத்தொகையைப் பெற்றுக் கொண்டுள்ளது.
முன்பு எப்போதும் இல்லாத வகையில் ஹட்கோ நிறுவனம், தனது பொன்விழா ஆண்டில் 31 சதவிகித ஈவுத்தொகையான 620.59 கோடி ரூபாயை 2019-20ஆம் ஆண்டு செலுத்தியுள்ளது.
இந்தத் தகவலை ஹட்கோ நிறுவனத்தின் சென்னை மண்டல மூத்த மேலாளர் திரு பி எஸ் சந்தன், செய்திக்குறிப்பு ஒன்றில் தெரிவித்துள்ளார்.
தேர்தல் ஆணையம்
புதுச்சேரி மாநிலங்களவையில் ஓய்வு பெறும் உறுப்பினரின் காலி பணியிடத்தை நிரப்புவதற்கான தேர்தல் அறிவிப்பு
புதுச்சேரி யூனியன் பிரதேசத்தின் மாநிலங்களவையில் ஓய்வு பெறும் உறுப்பினரின் காலி பணியிடத்தை நிரப்புவதற்கான தேர்தல் தேதி அறிவிக்கப்பட்டுள்ளது.
புதுச்சேரியைச் சேர்ந்த மாநிலங்களவை உறுப்பினர் திரு என்.கோகுலகிருஷ்ணன் 06.10.2021 அன்று ஓய்வு பெறுகிறார். இதனால் இந்த இடத்தை நிரப்புவதற்கான தேர்தல் அறிவிப்பு வெளியிடப்பட்டுள்ளது.
இதன்படி, அக்டோபர் 4-ஆம் தேதி  காலை 9 மணி முதல் மாலை 4 மணி வரை தேர்தல் நடைபெறும். அன்று மாலை 5 மணிக்கு வாக்குகள் எண்ணப்படும். தேர்தலுக்கான அறிவிப்பு செப்டம்பர் 15  அன்று வெளியிடப்படும். வேட்பு மனுக்களை தாக்கல் செய்வதற்கான கடைசி நாள் செப்டம்பர் 22 . வேட்புமனுக்கள் செப்டம்பர் 23  அன்று பரிசீலனை செய்யப்படும். வேட்பு மனுக்களை திரும்ப பெறுவதற்கான கடைசி தேதி செப்டம்பர் 27  ஆகும்.
கொவிட் நெறிமுறைகளைப் பின்பற்றி இந்தத் தேர்தலை நடத்தும்படி, தேர்தல் ஆணையம் உத்தரவிட்டுள்ளது.
தேர்தல் நடத்துவதற்கான ஏற்பாடுகளின் போது கொவிட்-19 கட்டுப்பாட்டு நடவடிக்கைகள் தொடர்பான விதிமுறைகள் பின்பற்றப்படுவதை உறுதி செய்வதற்காக யூனியன் பிரதேசத்தைச் சேர்ந்த மூத்த அதிகாரி ஒருவரை நியமிக்குமாறு புதுச்சேரி அரசின் தலைமைச் செயலாளருக்கு ஆணையம் உத்தரவிட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1753443
மின்னணு மற்றும் தகவல் தொழில்நுட்பம்
ஆரோக்கிய சேது செயலியை திறம்பட பயன்படுத்துங்கள் : மத்திய இணையமைச்சர் டோட்ரே மாவட்ட ஆட்சியர்களுக்கு அறிவுறுத்தல்
மத்திய மின்னணு மற்றும் தகவல் தொழில்நுட்பம், மனிதவள மேம்பாடு மற்றும் தொலைதொடர்புத் துறை இணை அமைச்சர் திரு சஞ்சய் டோட்ரே, மத்திய மின்னணு மற்றும் தகவல் தொழில் நுட்பத்துறை அமைச்சகத்தின் ஆரோக்கிய சேது செயலிக் குழு, மகாராஷ்டிர மாநிலத்தின் அனைத்து மாவட்ட ஆட்சியர்கள் மற்றும் தேசிய தகவலியல் மையங்களின் அதிகாரிகளுடன் இன்று காணொலிக் காட்சி வாயிலாக உரையாடினார். இதில் அம்மாநிலத்தின் சுகாதாரத்துறை அமைச்சரும், தகவல் தொழில்நுட்பத்துறை அமைச்சரும் கலந்து கொண்டனர்.
மத்திய இணையமைச்சர் திரு சஞ்சய் டோட்ரே, கொவிட்-19 பெருந்தொற்றுக்கு எதிரான போரில் ஆரோக்கிய சேது செயலியை பரவலாகப் பயன்படுத்துவது அவசியம் என்றும், அதன் வாயிலாக கொவிட்-19 தொற்று ஏற்படக் கூடியவர்களை கண்டறிந்து, பரவாமல் தடுப்பதற்கான நடவடிக்கைகளை எடுக்க முடியும் என்றும் தெரிவித்தார். ஆரோக்கிய சேது செயலியை திறம்பட பயன்படுத்துமாறும் அவர் மாவட்ட ஆட்சியர்களை அறிவுறுத்தினார்.
-----
(Visitor Counter : 183
கப்பல் போக்குவரத்து அமைச்சகம்
கொவிட் தடுப்பூசியை செலுத்துவதில் கப்பல் பணியாளர்களுக்கு மத்திய அரசு முன்னுரிமை
கப்பல் பணியாளர்களுக்கு தடுப்பூசி செலுத்துவது தொடர்பாக மத்திய துறைமுகங்கள் கப்பல் மற்றும் நீர் வழி  , ரசாயனம் மற்றும் உரங்கள் இணை அமைச்சர் திரு மன்சுக் மாண்டவியா ஆய்வு மேற்கொண்டார். கப்பல் பணியாளர்கள் அனைவருக்கும் அவர்கள் பணிக்கு செல்வதற்கு முன்பு தடுப்பூசி செலுத்தப்பட வேண்டுமென்று அவர் வலியுறுத்தினார்.
சர்வதேச கப்பல் பணியாளர்கள் துறையில் இந்தியா குறிப்பிடத்தக்க பங்கு வகிக்கிறது. அவர்களது பணியைக் கருத்தில்கொண்டு, தடுப்பூசியை செலுத்துவதில் கப்பல் பணியாளர்களுக்கு முன்னுரிமை அளிக்கப்பட வேண்டும் என்று பல்வேறு தரப்பில் இருந்து கோரிக்கைகள் எழுந்துள்ளன. கொவிட் தடுப்பூசியை வழங்குவதில் கப்பல் பணியாளர்களுக்கு முன்னுரிமை அளிப்பது தொடர்பாக துறைமுகங்கள், கப்பல் மற்றும் நீர்வழி அமைச்சகம், சுகாதாரம் மற்றும் குடும்பநல அமைச்சகத்துடன் இணைந்து நடவடிக்கைகளை மேற்கொண்டு வருகிறது.
அமைச்சகம் மேற்கொண்ட முயற்சிகளினால் சென்னை, தூத்துக்குடி, விசாகப்பட்டினம், மும்பை, கொச்சின், கொல்கத்தா ஆகிய துறைமுகக் கழகங்களில் உள்ள மருத்துவமனைகளில் கப்பல் பணியாளர்களுக்கு தடுப்பூசி செலுத்தப்பட்டு வருகிறது. இந்தப் பணியில் கேரளாவைச் சேர்ந்த தனியார் மருத்துவமனை ஒன்றும் இணைந்துள்ளது.
இது தவிர, கப்பல் பணியாளர்களை முன்னுரிமைப் பட்டியலில் சேர்க்குமாறு மாநில அரசுகளை இந்த அமைச்சகம் கேட்டுக் கொண்டுள்ளது. இந்த அறிவிப்பை தமிழ்நாடு, கேரளா மற்றும் கோவா அரசுகள் ஏற்கனவே வழங்கியுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1724703
பிரதமர் அலுவலகம்
சர்தார் படேல் நினைவு நாளை முன்னிட்டு பிரதமர் அஞ்சலி
சர்தார் படேலின் நினைவு நாளை முன்னிட்டு பிரதமர் திரு. நரேந்திர மோடி அவரை நினைவு கூர்ந்தார்.
“மாபெரும் தலைவர் சர்தார் படேலின் நினைவு நாளை முன்னிட்டு அவரை நாம் நினைவு கொள்கிறோம். இந்த நாட்டிற்காக சர்தார் படேல் ஆற்றிய என்றும் நிலைத்திருக்கும் சேவைக்கு ஒவ்வொரு இந்தியனும் கடன்பட்டுள்ளார்” என்று பிரதமர் குறிப்பிட்டுள்ளார்.
இந்திய போட்டிகள் ஆணையம்
டிவிஎஸ் சப்ளை செயின் சொல்யூஷன்ஸ் நிறுவனத்தின் குறிப்பிட்ட பங்குகளை டி.எஸ்.ராஜம் ரப்பர்ஸ் மற்றும் தின்ராமா மொபிலிட்டி சொல்யூஷன் நிறுவனம் ஆகியவை கொள்முதல் செய்ய இந்திய போட்டி ஆணையம் ஒப்புதல்
போட்டி சட்டம், 2002-ன் 31 வது பிரிவின் கீழ், டிவிஎஸ் சப்ளை செயின் சொல்யூசன்ஸ் நிறுவனத்தின் குறிப்பிட்ட பங்குகளை டி.எஸ் ராஜம் ரப்பர்ஸ் , தின்ராமா மொபிலிட்டி சொல்யூஷன்ஸ்  ஆகியவை கொள்முதல் செய்ய இந்திய போட்டி ஆணையம்  ஒப்புதல் அளித்துள்ளது.
முன்மொழியப்பட்ட இந்த பரிவர்த்தனை, டார்கட் நிறுவனத்தின் கூடுதல் பங்குகளை, முதலாம் மற்றும் இரண்டாம் கொள்முதல் நிறுவனங்கள் கூட்டாக கொள்முதல் செய்வதை உள்ளடக்கியது. இந்த பரிவர்த்தனை, சிடிபிக்யூ நிறுவனத்திடமிருந்து, இரண்டாம் நிலை கொள்முதல் மூலமாக மேற்கொள்ளப்படும்.
பங்குகளை கொள்முதல் செய்யும் நிறுவனங்கள், டிவிஎஸ் மொபிலிட்டி பிரைவேட் லிமிடெட் நிறுவனத்துக்கு சொந்தமான துணை நிறுவனங்கள். இந்த நிறுவனம் திரு டி.எஸ் ராஜம் குடும்பத்துக்கு சொந்தமானது. டி.எஸ் ராஜம் குடும்ப உறுப்பினர்கள் டார்கட் நிறுவனத்தை செயல்படுத்துகின்றனர்.
டார்கட் பட்டிலியப்படாத பொது நிறுவனம். இது துணை நிறுவனங்களுடன் செயல்படுகிறது. இந்நிறுவனம் இந்தியா மற்றும் வெளிநாட்டில் பொருட்கள் / விநியோக தீர்வு சேவைகளில் ஈடுபட்டுள்ளது.
இது குறித்த சிசிஐ-யின் விரிவான உத்தரவு இனிமேல் வெளியிடப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1751029
அறிவியல் மற்றும் தொழில்நுட்பத்துறை
போபால் இந்திய சர்வதேச அறிவியல் திருவிழாவில் நடைபெறவுள்ள ஸ்டார்ட்அப் மாநாடு தொழில்நுட்ப புதுமை கண்டுபிடிப்புகள் மற்றும் தொழில் நுட்பங்களின் வெற்றி்களை காட்சிப்படுத்தும் - மத்திய இணை அமைச்சர் டாக்டர் ஜிதேந்திர சிங்
போபாலில் ஜனவரி 21-ம் தேதி முதல் 24-ம் தேதி வரை நடைபெறவுள்ள இந்திய அறிவியல் திருவிழாவுக்கான ஏற்பாடுகள் குறித்து நடைபெற்ற ஆய்வுக் கூட்டத்தில் மத்திய அறிவியல், தொழில்நுட்பம் , புவி அறிவியல் , பிரதமர் அலுவலகம், பணியாளர் நலன், பொதுமக்கள் குறைதீர்ப்பு, ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் பங்கேற்று ஆய்வு மேற்கொண்டார். அப்போது பேசிய அவர், இந்த அறிவியல் திருவிழாவில் நடைபெறும் ஸ்டார்ட்அப் மாநாட்டில், சுகாதாரம், வேளாண்மை, தகவல் தொழில்நுட்பம், போக்குவரத்து, கல்வி உள்ளிட்ட துறைகளில் 300-க்கும் மேற்பட்ட புதுமை தொழில்நுட்பத் தயாரிப்புகளும் அவற்றின் வெற்றி பின்னணிகளும் காட்சிப்படுத்தப்பட்டு எடுத்துரைக்கப்படும் என்றார்.
பிரதமர் திரு நரேந்திர மோடி தலைமையிலான மத்திய அரசு, ஸ்டார்ட்அப் நிறுவனங்களை பெருமளவில் ஊக்குவிப்பதாகக் கூறினார். 2014-ஆம் நாட்டில் 350 ஸ்டாரட்அப் நிறுவனங்களே இருந்ததாகாகவும், 2022ஆம் ஆண்டு ஆகஸ்ட் மாதத்தில் அவற்றின் எண்ணிக்கை 75 ஆயிரமாக அதிகரித்ததாகவும் அவர் தெரிவித்தார். ஸ்டாரட்அப் துறை நாட்டின் 9 லட்சத்துக்கும் மேற்பட்ட இளைஞர்களுக்கு வேலைவாய்ப்புகளை உருவாக்கியுள்ளதாகவும் அவர் கூறினார்.
இந்தியாவில் 100 கோடி டாலருக்கு மேல் மதிப்புக் கொண்ட யூனிகார்ன் நிறுவனங்கள் 107 உள்ளது என்று கூறிய அவர், இவற்றில் 23 நிறுவனங்கள் 2022-ஆம் ஆண்டில் யூனிகார்ன் நிறுவனங்களாக உருவெடுத்தன என்றார். 2022-ஆம் ஆண்டு நவம்பர் மாதத்தின் சர்வதேச புள்ளி விவர அடிப்படையில், 704 ஸ்டார்ட் அப் யூனிகார்ன் நிறுவனங்களைக் கொண்ட நாடாக அமெரிக்கா முதலிடத்தில் உள்ளது என்றும் அதற்கு அடுத்தபடியாக சீனாவில் 243 யூனிகார்ன்கள் உள்ளதாகவும் அவர் குறிப்பிட்டார். இந்தியாவும் இத்துறையில் வேகமாக வளர்ந்து வருகிறது என்று டாக்டர் ஜிதேந்திர சிங் கூறினார்.
குடியரசுத் துணைத் தலைவர் செயலகம்
ஐஐடி மற்றும் உயர் கல்வி நிறுவனங்கள் சமூகப் பிரச்சினைகள் குறித்து ஆராய்ச்சி மேற்கொள்ள வேண்டும் என குடியரசுத் துணைத்தலைவர் வலியுறுத்தல்
ஐஐடிக்கள் மற்றும் உயர் கல்வி நிறுவனங்களில் மேற்கொள்ளப்படும் ஆராய்ச்சி சமுதாயத்துக்கு பொருத்தமானதாக இருப்பதுடன், பருவநிலை மாற்றம் முதல் சுகாதாரப் பிரச்சினைகள் வரை மனிதகுலம் எதிர்நோக்கும் பல்வேறு பிரச்சினைகளுக்கு தீர்வு காண்பதில் கவனம் செலுத்துவதாகவும் இருக்க வேண்டும் என குடியரசுத் துணைத்தலைவர் திரு. எம்.வெங்கையா நாயுடு வலியுறுத்தியுள்ளார்.
தில்லி ஐஐடி-யின் வைர விழாக் கொண்டாட்டத்தைக் காணொளிக் காட்சி மூலம் தொடங்கிவைத்த அவர், இந்தியக் கல்வி நிறுவனங்கள், உலகின் சிறந்த நிறுவனங்களுடன் போட்டியிடும் அளவுக்கு சிறந்து விளங்க வேண்டுமெனில், நாடு எதிர்நோக்கியுள்ள பிரச்சினைகளுக்கு, ஏற்ற நிலைத்த தீர்வுகளை வகுத்து, தங்களைச் சுற்றியுள்ள சமுதாயத்துக்குத் தாக்கம் ஏற்படுத்தத் துவங்க வேண்டும் என்று கூறினார்.
சமுதாயப் பிரச்சினைகளுக்கு தீர்வு காணுவதில் கவனம் செலுத்தும் ஆராய்ச்சி மற்றும் மேம்பாட்டுத் திட்டங்களில் அதிக முதலீடு தேவை என வலியுறுத்திய குடியரசுத் துணைத் தலைவர், தனியார் துறையினர், கல்வித்துறையினருடன் சேர்ந்து, இத்தகைய திட்டங்களைக் கண்டறிந்து, அவற்றுக்குத் தாராளமாக நிதி வழங்க வேண்டும் என்று கேட்டுக்கொண்டார்.
ஆராய்ச்சிகள் மக்களின் வாழ்க்கையை வசதியாகவும், விரைந்து முன்னேற்றுவதிலும் கவனம் செலுத்துவதுடன், உலக நிலைக்கு ஏற்ற வகையில் அவற்றை உறுதி செய்யவேண்டும் என்று அவர் வலியுறுத்தினார். கிராமப்புற இந்தியா மற்றும் விவசாயிகள் சந்திக்கும் பிரச்சினைகள் மீது ஐஐடி மாணவர்கள் கவனம் செலுத்த வேண்டும் என்று வலியுறுத்திய குடியரசுத் துணைத்தலைவர் திரு. நாயுடு, விவசாய உற்பத்தியை அதிகரிப்பதுடன், ஊட்டச்சத்து மற்றும் புரதம் நிறைந்த உணவை உற்பத்தி செய்வதில் சிறப்பு கவனம் செலுத்த வேண்டும் என்று கேட்டுக்கொண்டார்.
உயர் கல்வி நிறுவனங்கள் ஒரு வட்டத்துக்குள் செயல்படாமல், தொழில் துறையினருடன் கூட்டுறவை ஏற்படுத்தி, நவீன தொழில்நுட்பங்களை உருவாக்க வேண்டும் என்று வலியுறுத்திய அவர், பல்வேறு துறைகளைச் சேர்ந்த தொழில்துறை நிபுணர்கள், ஆராய்ச்சியாளர்களுக்கு வழிகாட்டுபவர்களாக செயல்பட வேண்டும் எனக் கேட்டுக்கொண்டார்.’’ இத்தகைய கூட்டுறவு, திட்டங்களை விரைந்து செயல்படுத்தவும், விரைவான பயன்களை ஏற்படுத்தவும் பெரிதும் உதவும்’’ , என்று அவர் கூறினார்.
புதிய கல்விக் கொள்கை இந்தியாவை உலகப் படிப்பு மையமாக மேம்படுத்தும் வகையில் அமைந்துள்ளது குறித்து மகிழ்ச்சி வெளியிட்ட திரு. நாயுடு, உலக அளவில் 500 கல்வி நிறுவனங்களில், இந்திய நிறுவனங்கள் எட்டு மட்டுமே இடம் பெற்றிருப்பதாகக் குறிப்பிட்டார்.
இந்த நிலை மாற வேண்டும் என்றும், நமது உயர்கல்வி நிறுவனங்களின் கல்வி தரமானதாக இருக்க, அதிக முன்னேற்றத்தைக் கொண்டுவர , அரசுகள், பல்கலைக்கழகங்கள், கல்வியாளர்கள், தனியார் துறையினர் உள்ளிட்ட சம்பந்தப்பட்ட அனைத்து தரப்பினரின் ஒன்றுபட்ட, கூட்டுமுயற்சி அவசியம் என்றும் அவர் வலியுறுத்தினார்.
பல்வேறு தொழில்நுட்பக் களங்களில், உலகத் தலைமை ஏற்பதற்கான ஆற்றலும், மக்கள்தொகை அனுகூலமும், உயர் திறன் மிக்க இளைஞர் சக்தியும், இந்தியாவுக்கு உள்ளது என்று குறிப்பிட்ட குடியரசுத் துணைத்தலைவர், “இப்போதைய அவசியத்தேவை, தரமான கல்வியை வழங்குவதுதான்’’, என்று கூறினார்.
நிதி அமைச்சகம்
அடல் ஓய்வூதியத் திட்டத்தின் மத்திய அரசின் இணைப் பங்களிப்பாக 121 கோடி ஒதுக்கீடு; அடல் ஓய்வூதியத் திட்டத்தின்கீழ் பதிவு செய்த சந்தாதாரர்களின் மொத்த எண்ணிக்கை 2018 ஏப்ரல் 12-ஆம் தேதி நிலவரப்படி 97.60 லட்சத்தைத் தாண்டியது
நாடுமுழுவதிலும் நகர்ப்புறம் மற்றும் ஊரகப் பகுதிகளில் உள்ள பொதுத்துறை வங்கிகள், தனியார் வங்கிகள், மண்டலக் கிராம வங்கிகள், கூட்டுறவு வங்கிகள், அஞ்சல்துறை ஆகிய சேவை வழங்கும் நிறுவனங்களின் மூலமாக அடல் ஓய்வூதியத் தி்ட்டம் செயல்படுத்தப்பட்டுவருகிறது. இந்தத் தி்ட்டத்தின்கீழ் பதிவுசெய்துள்ள மொத்தச் சந்தாதார்களின் எண்ணிக்கை 2018 ஏப்ரல் 12-ஆம் தேதி நிலவரப்படி 97.60 லட்சத்தைத் தாண்டியது.
31.03.2016-க்கு முன்பாகப் பதிவுசெய்த, ரூ.1,000 வரையிலான அதிகபட்சப் பங்களிப்பு செலுத்தும் சந்தாதாரர்களுக்கு 50 சதவீதத் தொகையை இணைப் பங்களிப்பாக மத்திய அரசு இத்திட்டத்திற்கு வழங்குகிறது. இந்தச் சந்தாதாரர்கள் 2015-16 முதல் 2019-20 வரையிலான ஐந்தாண்டுகளுக்கு இணைப் பங்களிப்பைப் பெறத் தகுதியுள்ளவர்கள் ஆவார்கள். வருமானவரி செலுத்தாத, இதர எந்தச் சமூகப் பாதுகாப்புத் திட்டங்களிலும் உறுப்பினராக இல்லாதவர்கள் மத்திய அரசின் இணைப் பங்களி்ப்பைப் பெறத் தகுதியுள்ளவர்கள் ஆவார்கள்.
இதனைக் கருத்தில் கொண்டு, ஓய்வூதிய நிதி ஒழுங்காற்று மற்றும் மேம்பாட்டு ஆணையத்தின் மூலம் 2016-17ஆம் நிதியாண்டுக்குச் சுமார் 14 லட்சம் தகுதிவாய்ந்த சந்தாதாரர்களுக்கு ரூ.120.92 கோடியை மத்திய அரசு இணைப்பங்களிப்பாக வழங்கியுள்ளது. மார்ச் 2017வரை அடல் ஓய்வூதியத் திட்டத்தில் பங்களிப்பு நிலுவையில் உள்ள சந்தாதாரர்களுக்கு இணைப் பங்களிப்பு வழங்கப்படமாட்டாது. மத்திய அரசின் இணைப்பங்களிப்பைப் பெறுவதற்கு, இந்தச் சந்தாதாரர்கள் தங்கள் கணக்கைச் சரிசெய்துகொள்ளுமாறு ஓய்வூதிய நிதி ஒழுங்காற்று மற்றும் மேம்பாட்டு ஆணையம் அறிவுறுத்தியுள்ளது. இத்திட்டத்தின் கணக்குகள் ஒழுங்காக உள்ளவர்களுக்கு மத்திய அரசின் இணைப் பங்களிப்பு வழங்கப்படும். இது சந்தாதாரர்களின் வங்கிச் சேமிப்புக் கணக்குகளில் செலுத்தப்படும்.
60 வயதான சந்தாதாரர், மாதத்திற்கு ரூ. 1,000 முதல் ரூ. 5,000 வரை ஓய்வூதியம் பெறுவதற்கு அடல் ஓய்வூதியத் திட்டம் குறைந்தபட்ச உத்தரவாதம் வழங்குகிறது.
-------------
(Visitor Counter : 79
அறிவியல் மற்றும் தொழில்நுட்பத்துறை
பிரதமர் திரு.நரேந்திர மோடி ஏற்படுத்தியுள்ள சூழலால், வெளிநாட்டில் உள்ள இந்திய விஞ்ஞானிகள் பலர் நாடு திரும்ப ஆர்வமாக உள்ளனர்: டாக்டர். ஜிதேந்திர சிங்
பிரதமர் திரு. நரேந்திர மோடி ஏற்படுத்தியுள்ள அறிவுபூர்வமான அறிவியல் சூழல் காரணமாக, வெளிநாடுகளில் உள்ள இந்திய விஞ்ஞானிகள் பலர் நாடு திரும்புவதில் ஆர்வமாக உள்ளனர் என மத்திய அறிவியல் மற்றும் தொழில்நுட்பத்துறை இணையமைச்சர் டாக்டர். ஜிதேந்திர சிங் கூறியுள்ளார்.
ஹரியானா மாநிலம் ஃபரிதாபாத்தில் உள்ள உயிரி தொழில்நுட்ப மையத்தில், அத்துறையின் 36வது நிறுவன தின நிகழ்ச்சியில் மத்திய அமைச்சர் திரு. ஜிதேந்திர சிங் கலந்து கொண்டார். அறிவியல் ஆய்வுகளுக்கான எளிதான வழிகாட்டுதல்களை அவர் வெளியிட்டார், வெளிநாடுகளில் உள்ள இந்திய விஞ்ஞானிகளை மீண்டும் தாய்நாட்டுக்கு அழைத்து வரும் நோக்கில் உருவாக்கப்பட்ட ராமலிங்கசாமி அடைவு மற்றும் ஆராய்ச்சியாளர்களின் கருத்தரங்கம் ஆகியவற்றையும் அவர் தொடங்கி வைத்தார். இந்நிகழ்ச்சியில் அவர் பேசியதாவது:
வெளிநாடுகளில் பணியாற்றும் இந்திய விஞ்ஞானிகளை மீண்டும் தாயகம் கொண்டு வரும் நோக்கில் உயிரி தொழில்நுட்பத்துறையில் கடந்த 2006-07ம் ஆண்டில் தொடங்கப்பட்ட திட்டம் தான் ராமலிங்கசாமி மறுநுழைவு ஆய்வுத்திட்டம். இது மிகவும் கவுரவமான திட்டம். 36வது நிறுவன தினத்தை கொண்டாடும் உயிரி தொழில்நுட்பத்துறைக்கு வாழ்த்துக்கள். கடந்த 36 ஆண்டுகளில், இத்துறை, நாடு முழுவதும் உயிரி தொழில்நுட்பத்துறை ஆராய்ச்சி மற்றும் மேம்பாடு, கல்வி மற்றும் புதுமை கண்டுபிடிப்பில் மிகப் பெரிய தாக்கத்தை ஏற்படுத்தியுள்ளது.
தாங்கள் என்ன செய்கிறோம் என்பதை உலகுக்கு காட்ட கோவிட்-ஐ ஒரு வாய்ப்பாக உயிரி தொழில்நுட்பத்துறை பயன்படுத்திக் கொண்டது. உயிரிதொழில்நுட்பத்துறையின் அனைத்து அம்சங்களின் வளர்ச்சிக்கும் இத்துறை தனது பங்களிப்பை அளித்துள்ளது.
உயிரிதொழில்நுட்பத்தின் அனைத்து துறைகளிலும் அடிப்படை வசதிகளை ஏற்படுத்தி வளர்ச்சிக்கான சூழலை உருவாக்குவது, ஆராய்ச்சி மற்றும் தொழில்முனைவுக்கான கொள்கைகள் மற்றும் விதிமுறைகளை வகுப்பதற்கான அதிகாரம் உயிரி தொழில்நுட்பத்துறைக்கு உள்ளது. உற்பத்தி வளர்ச்சி நோக்கிய ஆராய்ச்சி, புதுமை கண்டுபிடிப்பு மற்றும் தொழில்நுட்ப வளர்ச்சி, மனிதவள மற்றும் கட்டமைப்பு திறன் உருவாக்கம், தேசிய மற்றும் சர்வதேச கூட்டுறவு மூலம் இது சாதிக்கப்பட்டது.
நாடு முழுவதும் 15 தன்னாட்சி அமைப்புகளை உயிரிதொழில்நுட்பத்துறை ஏற்படுத்தியுள்ளது. உயிரிபொருட்கள் உற்பத்தி, தொடக்க நிறுவன புத்தாக்க சூழலை வளர்க்க மரபு பொறியியல் மற்றும் உயிரி தொழில்நுட்பத்துக்கான புதுதில்லி மையம், பிப்கால், பிராக் போன்ற பொதுதுறை நிறுவனங்கள் ஏற்படுத்தப்பட்டுள்ளன.
கோவிட் சுரக்ஷா திட்டத்தின் கீழ் தொற்றை குறைப்பதிலும், தடுப்பூசிகள் உருவாக்கியதிலும் உயிரி தொழில்நுட்பத்துறை முக்கிய பங்காற்றியுள்ளது.
சுகாதாரம், வேளாண்மை உட்பட பல துறைகளில் கடந்த 30 ஆண்டுகளாக, இந்தியாவில் உள்ள உயிரி தொழில்நுட்பத்துறை முக்கிய பங்காற்றியுள்ளது. அரசு மற்றும் தனியார் துறை ஆதரவால், உயிரிதொழில்நுட்பத்துறை பிரம்மாண்ட வளர்ச்சி கண்டுள்ளது மற்றும் உலகின் முதல் 12 உயிரி தொழில்நுட்ப மையங்களில் ஒன்றாக இந்தியா தற்போது மதிப்பிடப்படுகிறது.
இந்த தருணத்தில், உயிரி தொழில்நுட்பத்துறையின் நிறுவன தின சொற்பொழிவை, எவரெஸ்ட் சிகரத்தில் இரண்டு முறை ஏறிய முதல் பெண் பத்மா சந்தோஷ் யாதவ் ஆற்றினார். அவர் மலை ஏறுவதில் தனது அனுபவங்களையும், சவால்களையும் விஞ்ஞானிகளுடனும், ஆராய்ச்சி மாணவர்களுடனும் பகிர்ந்து கொண்டார்.
இவ்வாறு டாக்டர் ஜிதேந்திர சிங் கூறினார்.
நிதி அமைச்சகம்
6.18% அரசின் பங்கு 2024' விற்பனைக்கான ஏலம் , '7.57% அரசின் பங்கு. 2033' விற்பனைக்கான ஏலம் , '7.16% அரசு பங்கு 2050' விற்பனைக்கான ஏலம் 
இந்திய அரசு பின்வரும் ஏல விற்பனை  விவரங்களை வெளியிட்டது  விலை நிர்ணயம் செய்யப்பட்ட ஏலத்தின் மூலம் '6.18 சதவீத அரசு பங்கு 2024' ஐ, ரூ .9,000 கோடி  அறிவிக்கப்பட்ட தொகைக்கும்,  விலை நிர்ணயம் செய்யப்பட்ட ஏலத்தின் மூலம் '7.57 சதவீத அரசு பங்கு 2033 ஐ, ஏலத்தின் மூலம் அறிவிக்கப்பட்ட தொகையான ரூ .4,000 கோடிக்கும் , மற்றும்  விலை நிர்ணயம் செய்யப்பட்ட ஏலத்தின் மூலம் '7.16 சதவீத அரசு பங்கு, 2050' ஐ, ரூ .6,000 கோடிக்கும்  விலை அடிப்படையை நிர்ணயம் செய்து அரசு அறிவித்துள்ளது. மேற்கூறிய ஏதேனும் ஒன்று அல்லது அதற்கு மேற்பட்ட பத்திரங்களுக்கு எதிராக தலா ரூ .2,000 கோடி வரை கூடுதல் சந்தாவை மத்திய அரசு தக்க வைத்துக்கொள்ளலாம். இந்த ஏலம் பல்வகை விலை முறையில் நடத்தப்படும். ஏலம் ஏப்ரல் 30 ஆம் தேதி  இந்திய ரிசர்வ் வங்கி, மும்பை அலுவலகம் மூலம் நடத்தப்படும்.
அரசுப் பத்திரங்களை ஏலம் எடுப்பதில் போட்டியிடாத ஏல வசதிக்கான திட்டத்தின் படி பங்குகள் விற்பனையின் அறிவிக்கப்பட்ட தொகையில் 5 சதவீதம் வரை தகுதியான நபர்கள் மற்றும் நிறுவனங்களுக்கு ஒதுக்கப்படும்.
பிரதமர் அலுவலகம்
2022 செப்டம்பர் 25 அன்று நமோ செயலியில் வினாடி வினா அடிப்படையிலான 'மனதின் குரல்' நிகழ்ச்சியில் பங்கேற்குமாறு மக்களுக்கு பிரதமர் அழைப்பு
2022 செப்டம்பர் 25 அன்று நமோ செயலியில் வினாடி வினா அடிப்படையிலான 'மனதின் குரல்' நிகழ்ச்சியில் கலந்து கொள்ளுமாறு பிரதமர் திரு. நரேந்திர மோடி மக்களுக்கு அழைப்பு விடுத்துள்ளார். இந்த மாத 'மனதின் குரல்' குரல் நிகழ்ச்சி வனவிலங்குகள் முதல் சுற்றுச்சூழல் வரை, கலாச்சாரம் முதல் இந்தியாவின் வளமான வரலாறு வரையிலான தலைப்புகளை உள்ளடக்கியதாக இருக்கும் என்றும் திரு.மோடி தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில் தெரிவித்துள்ளதாவது,
“அண்மையில் நடக்கவிருக்கும் மனதின் குரல் நிகழ்ச்சியில், வனவிலங்குகள் முதல் சுற்றுச்சூழல் வரை, கலாச்சாரம் முதல் இந்தியாவின் வளமான வரலாறு வரையிலான தலைப்புகள் இடம்பெற்றிருக்கும். நமோ செயலியில் ஒரு சுவாரஸ்யமான வினாடி வினா இருக்கிறது. அதில் நீங்கள் அனைவரும் பங்கேற்குமாறு கேட்டுக் கொள்கிறேன்”.
PIB Headquarters
ரூ.28.63 லட்சம் மதிப்பிலான தங்கம் மற்றும் ரூ.8.8 லட்சம் மதிப்பிலான வெளிநாட்டு கரன்ஸியை சுங்கத் துறையினர் சென்னை விமான நிலையத்தில் பறிமுதல்
சென்னை விமான நிலையத்தில், ஞாயிற்றுக்கிழமையன்று ஏர் இந்தியா விமானத்தில் கொழும்பிலிருந்து வந்திறங்கிய ராமநாதபுரத்தைச் சேர்ந்த ரகுமத் அலி  மற்றும் முகமது அப்துல்லா , ஆகிய இருவரையும் சுங்கத்துறையினர் இடைமறித்து சோதனையிட்டனர். அப்போது அவர்கள் இருவரும் தங்களது மலக்குடலில் ஏழு பொட்டலங்களில் மறைத்து வைத்திருந்த ரூ.28.6 லட்சம் மதிப்பிலான 721 கிராம் தங்கம் பறிமுதல் செய்யப்பட்டது.
மற்றொரு சம்பவத்தில் திங்கட்கிழமை அதிகாலையில் இண்டிகோ விமானத்தில் துபாய் செல்லவிருந்த சென்னையைச் சேர்ந்த முகமது ஜின்னா  என்பவரை இடைமறித்து சுங்கத்துறையினர் விசாரணை நடத்தினர். அப்போது நடைபெற்ற சோதனையில் அவரது உள்ளாடையில் மறைத்து வைக்கப்பட்டிருந்த 10,000 சவுதி ரியால்கள் மற்றும் அவரது கைப்பையில் 30,000 சவுதி அரேபியன் ரியால்களும், 2,100 அமெரிக்க டாலர்களும் மறைத்து வைக்கப்பட்டிருந்தது கண்டுபிடிக்கப்பட்டது. மொத்தம் ரூ.8.8 லட்சம் மதிப்பிலான வெளிநாட்டு கரன்ஸிகளை சுங்கத்துறையினர் அவரிடமிருந்து பறிமுதல் செய்தனர்.
இதுகுறித்து தொடர் விசாரணை நடைபெற்று வருவதாக சென்னை அண்ணா சர்வதேச விமான நிலைய ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
இளைஞர் நலன் மற்றும் விளையாட்டு அமைச்சகம்
2024-பாரிஸ் ஒலிம்பிக் போட்டிக்கான முதலாவது உயர்நிலைக் குழுக்கூட்டம் மத்திய விளையாட்டுத்துறை அமைச்சர் தலைமையில் நடைபெற்றது; இந்திய ஒலிம்பிக் சங்கம் மற்றும் மத்திய இளைஞர் நலன் மற்றும் விளையாட்டுத் துறை அமைச்சகப் பிரதிநிதிகள் கலந்துகொண்டனர்
2024-பாரிஸ் ஒலிம்பிக் போட்டிக்கான முதலாவது உயர்நிலைக் குழுக்கூட்டம் மத்திய தகவல் ஒலிபரப்பு, இளைஞர் நலன் மற்றும் விளையாட்டுத்துறை அமைச்சர் திரு அனுராக் சிங் தாக்கூர் தலைமையில் இன்று நடைபெற்றது. மத்திய இளைஞர் நலன் மற்றும் விளையாட்டுத் துறை இணையமைச்சர் திரு நிசித் பிரமானிக் கலந்துகொண்ட இக்கூட்டத்தில் இந்திய ஒலிம்பிக் சங்கம் மற்றும் மத்திய இளைஞர் நலன், விளையாட்டுத்துறை அமைச்ச பிரதிநிதிகளும் பங்கேற்றனர்.
அடுத்த ஆண்டு நடைபெற உள்ள பாரிஸ் ஒலிம்பிக் போட்டியில் இந்திய சார்பில் பங்கேற்பது குறித்து விரிவாக விவாதிக்கப்பட்டது. அத்துடன் இந்த ஆண்டு ஹேங்ஷவில் நடைபெற உள்ள ஆசிய போட்டிகளுக்கான தயார் நிலைகளின் தற்போதைய நிலவரம் குறித்தும் விவாதிக்கப்பட்டது.
இக்கூட்டம் குறித்துப் பேசிய அமைச்சர் திரு அனுராக் சிங் தாக்கூர், ஆசியப் போட்டிகளில் நமது வீரர்கள் சிறப்பாக செயல்படுவதை உறுதி செய்வதற்கான தொடர் முயற்சிகள் மேற்கொள்ளப்பட்டு வருவதாகவும் இந்த ஆண்டு ஹேங்ஷவில் இந்தியா இதுவரையில்லாத பங்களிப்பை வழங்கும் என்றும் நம்பிக்கைத் தெரிவித்தார்.
சீனாவில் ஹேங்ஷவில் ஆசிய விளையாட்டுப் போட்டிகள் இந்த ஆண்டு செப்டம்பர் 23-ம் தேதி தொடங்கி அக்டோபர் 8-ம் தேதி வரை நடைபெறுகிறது. பிரான்ஸில் பாரிஸ் ஒலிம்பிக் போட்டி அடுத்த ஆண்டு ஜுலை 26 அன்று தொடங்கி ஆகஸ்ட் 11 வரை நடைபெற உள்ளது.
பிரதமர் அலுவலகம்
செடி சந்த் பண்டிகையை முன்னிட்டு பிரதமர் நாட்டு மக்களுக்கு வாழ்த்து
பிரதமர் திரு.நரேந்திர மோடி, செடி சந்த் பண்டிகையை முன்னிட்டு நாட்டு மக்களுக்கு வாழ்த்துகளைத் தெரிவித்துள்ளார்.
திரு.மோடி சுட்டுரை வாயிலாக வெளியிட்டுள்ள செய்தியில், “நாட்டு மக்களுக்கு, குறிப்பாக சிந்தி இன மக்களுக்கு செடி சந்த் பண்டிகை நல்வாழ்த்துகள். பகவான் ஜூலேலாலின் ஆசிகள் என்றென்றும் நமக்கு கிடைக்கட்டும். வரும் ஆண்டில் ஒவ்வொருவரின் விருப்பங்களும் நிறைவேற வேண்டும் என்று நான் பிரார்த்திக்கிறேன்” என்று கூறியுள்ளார்.